**Projektas**

**PLUNGĖS RAJONO SAVIVALDYBĖS   
TARYBA**

**SPRENDIMAS**

**DĖL PLUNGĖS RAJONO SAVIVALDYBĖS JAUNIMO REIKALŲ TARYBOS NUOSTATŲ PATVIRTINIMO**

2023 m. gegužės 18 d. Nr.T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu, Lietuvos Respublikos jaunimo politikos pagrindų įstatymo 5 straipsniu bei Savivaldybių jaunimo reikalų tarybų tipiniais nuostatais, patvirtintais Lietuvos Respublikos socialinės apsaugos ir darbo ministro 2009 m. sausio 8 d. įsakymu Nr. A1-4 „Dėl Savivaldybių jaunimo reikalų tarybų tipinių nuostatų patvirtinimo“, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės Jaunimo reikalų tarybos nuostatus (pridedama).

2. Pripažinti netekusiu galios Plungės rajono savivaldybės tarybos 2019 m. gegužės 30 d. sprendimą Nr. T1-119 „Dėl Plungės rajono savivaldybės Jaunimo reikalų tarybos nuostatų patvirtinimo“.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irma Kvizikevičienė

Juridinio ir personalo administravimo skyriaus vedėjas Vytautas Tumas

Protokolo skyriaus kalbos tvarkytoja Simona Grigalauskaitė

Sprendimą rengė Jaunimo reikalų koordinatorė Jurga Venckuvienė

PATVIRTINTA

Plungės rajono savivaldybės

tarybos 2023 m. gegužės 18 d.

sprendimu Nr. T1-

**PLUNGĖS RAJONO SAVIVALDYBĖS JAUNIMO REIKALŲ TARYBOS NUOSTATAI**  
  
**I SKYRIUS**

**BENDROSIOS NUOSTATOS**

1. Plungės rajono savivaldybės Jaunimo reikalų tarybos nuostatai (toliau  – Nuostatai) nustato Plungės rajono savivaldybės Jaunimo reikalų tarybos tikslus ir funkcijas, teises, sudėtį bei darbo organizavimo tvarką.

2. Plungės rajono savivaldybės jaunimo reikalų taryba (toliau – SJRT) yra visuomeninė patariamoji institucija, vadovaujantis lygybės principu sudaroma iš Plungės rajono savivaldybės (toliau – Savivaldybė) mero deleguotų atstovų, Savivaldybės administracijos atstovų, Savivaldybės tarybos narių (Savivaldybės tarybos kadencijos laikotarpiui) ir Savivaldybės teritorijoje veikiančių Savivaldybės jaunimo organizacijų, su jaunimu dirbančių organizacijų, mokinių ir (ar) studentų savivaldos, veikiančios Savivaldybės teritorijoje, išrinktų jaunimo atstovų, kurie renkami dviejų metų kadencijai.

3. SJRT savo veikloje vadovaujasi Lietuvos Respublikos vietos savivaldos įstatymu, Lietuvos Respublikos jaunimo politikos pagrindų įstatymu, Savivaldybės tarybos veiklos reglamentu, Savivaldybės tarybos sprendimais, mero potvarkiais ir kitais jaunimo politikos įgyvendinimą reguliuojančiais teisės aktais.

4. SJRT nuostatai tvirtinami Savivaldybės tarybos sprendimu.

**II SKYRIUS**

**JAUNIMO REIKALŲ TARYBOS VEIKLOS TIKSLAI IR FUNKCIJOS**

5. SJRT veiklos tikslai:

5.1. nagrinėti su jaunimo politika Savivaldybėje susijusius klausimus;

5.2. teikti Savivaldybės institucijoms ir įstaigoms pasiūlymus dėl jaunimo politikos, jos įgyvendinimo ir su tuo susijusių teisės aktų projektų;

5.3. stiprinti Savivaldybės institucijų, įstaigų ir jaunimo bei su jaunimu dirbančių organizacijų bendradarbiavimą.

6. Siekdama numatytų tikslų, SJRT įgyvendina šias funkcijas:

6.1. renka ir analizuoja informaciją apie jaunimo politikos įgyvendinimą Savivaldybės institucijose bei įstaigose, kitą informaciją, susijusią su jaunimu;

6.2. teikia pasiūlymus Savivaldybės tarybai, jos komitetams ar komisijoms dėl jaunimo politikos plėtros Savivaldybėje krypčių;

6.3. inicijuoja Savivaldybės jaunimo politikos padėties, jaunimo poreikių tyrimus ir jaunimo politikos kokybės vertinimą;

6.4. analizuoja užsienio valstybių patirtį sprendžiant jaunimo politikos klausimus ir teikia pasiūlymus ir rekomendacijas Savivaldybės tarybai dėl bendradarbiavimo su užsienio šalių institucijomis galimybių;

6.5. teikia pasiūlymus Savivaldybės tarybai, jos komitetams ar komisijoms dėl teisės aktų projektų, susijusių su jaunimo politikos įgyvendinimu Savivaldybėje, parengimo ir (ar) pakeitimo, įskaitant Savivaldybės strateginį veiklos planą ir strateginį plėtros planą;

6.6. dalyvauja rengiant ilgalaikius strateginius jaunimo politikos plėtros ir įgyvendinimo planus;

6.7. teikia rekomendacinio pobūdžio siūlymus Savivaldybės administracijai dėl jaunimo politikos įgyvendinimo priemonių finansavimo;

6.8. teikia pasiūlymus Savivaldybės įstaigoms, dirbančioms su jaunimu, dėl jaunimo politikos įgyvendinimo;

6.9. užtikrina jaunimo dalyvavimą, sprendžiant Savivaldybės jaunimo politikos klausimus;

6.10. ne rečiau kaip kartą per metus iki gegužės 1 dienos teikia savo veiklos ataskaitą Savivaldybės tarybai.

**III SKYRIUS**

**JAUNIMO REIKALŲ TARYBOS TEISĖS**

7. SJRT turi šias teises:

7.1. gauti iš Savivaldybės institucijų ir įstaigų informaciją, kurios reikia SJRT funkcijoms atlikti;

7.2. kviestis į SJRT posėdžius Savivaldybės tarybos narius, Savivaldybės administracijos valstybės tarnautojus ir darbuotojus, dirbančius pagal darbo sutartis, specialistus (ekspertus);

7.3. dalyvauti Savivaldybės tarybos, jos komitetų ar komisijų darbe ir posėdžiuose, kuriuose sprendžiami jaunimo politikos klausimai;

7.4. prašyti Savivaldybės administracijos valstybės tarnautojų ir darbuotojų, dirbančių pagal darbo sutartį, specialistų (ekspertų) pateikti išvadas, informaciją, susijusią su jaunimo politikos įgyvendinimu;

7.5. rengti išplėstinius ir išvažiuojamuosius SJRT posėdžius, siekdama užtikrinti tvaresnį bendradarbiavimą su kitomis institucijomis ir įstaigomis, dirbančiomis jaunimo politikos srityje, jaunimo organizacijomis, atsižvelgdama į jaunimo poreikius, interesus kelti kompetenciją, ugdyti lyderystės įgūdžius ir atsakomybę.

8. SJRT gali turėti kitų teisių, nustatytų kituose jaunimo politikos įgyvendinimą reguliuojančiuose teisės aktuose.

**IV SKYRIUS**

**JAUNIMO REIKALŲ TARYBOS SUDĖTIS IR DARBO ORGANIZAVIMAS**

9. Savivaldybės jaunimo atstovus į SJRT deleguoja Savivaldybėje veikianti Savivaldybės Jaunimo organizacijų taryba.

10. Demokratiškai išrinkti ir deleguoti jaunimo atstovai turi sudaryti ne mažiau negu pusę Jaunimo reikalų tarybos.

11. SJRT sudaroma iš 6 jaunimo atstovų, 2 Savivaldybės tarybos narių ir 4 Savivaldybės administracijos darbuotojų.

12. Savivaldybės jaunimo reikalų koordinatorius negali būti SJRT, tačiau gali būti skiriamas SJRT sekretoriumi.

13. Nesant Savivaldybės jaunimo organizacijų tarybos ar jai nedelegavus jaunimo atstovų į Jaunimo reikalų tarybą per 60 kalendorinių dienų nuo oficialaus Savivaldybės jaunimo reikalų koordinatoriaus paklausimo dėl jaunimo atstovų į Jaunimo reikalų tarybą delegavimo, jaunimo atstovai išrenkami viešai organizuotame visuotiniame jaunimo organizacijų ir su jaunimu dirbančių organizacijų, mokinių ir (ar) studentų savivaldų atstovų, veikiančių Savivaldybės teritorijoje, susirinkime, už kurio organizavimą yra atsakingas Savivaldybės jaunimo reikalų koordinatorius.

14. SJRT jaunimo atstovai renkami viešo visuotinio jaunimo organizacijų ir su jaunimu dirbančių organizacijų, mokinių ir (ar) studentų savivaldų atstovų, veikiančių Savivaldybės teritorijoje, susirinkimo (toliau – visuotinis susirinkimas) metu.

15. Jaunimo atstovų rinkimų organizavimo ir delegavimo į SJRT tvarką nustato Savivaldybės taryba.

16. SJRT pirmininką ir jo pavaduotoją išrenka SJRT nariai pirmo posėdžio metu. SJRT pirmininku išrinkus Savivaldybės tarybos ar Administracijos atstovą, SJRT pavaduotoju turi būti išrinktas jaunimo atstovas. SJRT pirmininku išrinkus jaunimo atstovą, SJRT pirmininko pavaduotoju turi būti išrinktas Savivaldybės tarybos ar Administracijos atstovas.

17. SJRT pirmininkas:

17.1. planuoja ir organizuoja SJRT darbą;

17.2. ne rečiau kaip kartą per tris mėnesius kviečia SJRT posėdžius ir jiems pirmininkauja;

17.3. pasirašo SJRT posėdžių protokolus ir kitus su SJRT veikla susijusius dokumentus;

17.4. rengia SJRT veiklos ataskaitą ir ją pristato Savivaldybės tarybai.

18. SJRT pirmininko pavaduotojas pirmininkui susirgus, išvykus ar esant kitoms aplinkybėms, dėl kurių SJRT pirmininkas negali eiti savo pareigų, atlieka visas pareigas, numatytas šių nuostatų 17 punkte.

19. SJRT sekretoriaus funkcijas atlieka Savivaldybės administracijos specialistas.

20. SJRT sekretorius:

20.1. vykdo SJRT techninio pobūdžio pirmininko pavedimus, praneša nariams apie SJRT posėdį, nurodo posėdžio laiką, vietą ir pateikia parengtą ir su pirmininku suderintą posėdžio darbotvarkę ir kitą pirmininko pateiktą medžiagą;

20.2. surašo SJRT protokolus ir juos pasirašo;

20.3. priima SJRT nario išreikštą nuomonę dėl sprendimo priėmimo, t. y. balsavimą, elektroniniu paštu.

21. SJRT narys:

21.1. turi teisę siūlyti klausimus posėdžiui;

21.2. privalo dalyvauti SJRT posėdžiuose. Jeigu negali atvykti į posėdį, apie tai žodžiu ar raštu praneša SJRT pirmininkui ir nurodo nedalyvavimo priežastį;

21.3. balsuoja priimant sprendimus;

21.4. jei negali dalyvauti posėdyje, turi teisę išreikšti savo nuomonę, t. y. balsuoti, elektroniniu paštu;

21.5. turi teisę gauti iš SJRT pirmininko ar jaunimo reikalų koordinatoriaus SJRT sprendimų projektus ir su jais susijusią medžiagą;

21.6. gavęs Savivaldybės administracijos siųstus jaunimo politikos įgyvendinimo, sprendimo, nutarimo projektus, ne vėliau kaip per 3 (tris) darbo dienas nuo dokumentų išsiuntimo elektroniniu paštu dienos, turi teisę pareikšti savo nuomonę. Atsakant būtina persiųsti elektroninį laišką ir pareikšti vieną iš galimų nuomonių: „pritariu“, „nepritariu“ bei galimas pastabas;

21.7. turi teisę vertinti projektus ir teikti pasiūlymus Savivaldybės administracijos direktoriui dėl Savivaldybės jaunimo iniciatyvų projektų finansavimo, vadovaudamasis Plungės rajono savivaldybės jaunimo iniciatyvų  lėšų skirstymo tvarkos aprašu ir Plungės rajono savivaldybės jaunimo savanoriškos tarnybos aprašu;

21.8. privalo informuoti SJRT apie galimą viešųjų ir privačių interesų konfliktą ir nusišalinti nuo dalyvavimo rengiant, svarstant ar priimant SJRT sprendimus, kurie gali tokį konfliktą sukelti.

22. SJRT nario įgaliojimai nutrūksta, jeigu:

22.1. jis atsistatydina pateikęs prašymą anksčiau negu pasibaigia SJRT kadencija;

22.2. nutrūksta jo darbo (tarnybos) santykiai atstovaujamoje Savivaldybės institucijoje ar administracijoje;

22.3. jis atšaukiamas jį delegavusios institucijos / organizacijos iniciatyva;

22.4. jis miršta;

22.5. jis pašalinamas vadovaujantis SJRT numatytomis procedūromis dėl neaktyvių narių pašalinimo iš SJRT (narys praleidžia iš eilės tris posėdžius be pateisinamos priežasties ir kt.).

23. Į SJRT nario, kurio įgaliojimai nutrūko, vietą SJRT deleguojamas kitas asmuo, vadovaujantis Nuostatuose numatytais reikalavimais.

24. SJRT darbo forma yra posėdžiai.

25. SJRT posėdis laikomas teisėtu, jeigu jame dalyvauja ne mažiau kaip 1/2 SJRT narių.

26. SJRT sprendimus priima posėdyje dalyvaujančių narių balsų dauguma. Jeigu balsai pasiskirsto po lygiai, lemia SJRT pirmininko (jo nesant – SJRT pirmininko pavaduotojo) balsas.

27. SJRT sprendimai įforminami protokolais. Protokolus pasirašo SJRT pirmininkas ir SJRT sekretorius, jo nesant – SJRT pirmininko pavaduotojas. Protokolų kopijos įteikiamos SJRT nariams ir suinteresuotoms institucijoms.

28. SJRT veiklos planai, teikiamos ataskaitos, informacija apie įvyksiančius ir jau įvykusius posėdžius bei posėdžių protokolai privalo būti viešinami ir prieinami Plungės rajono savivaldybės interneto svetainėje [www.plunge.lt](http://www.plunge.lt).

29. SJRT išplėstiniuose ar išvažiuojamuosiuose posėdžiuose gali dalyvauti kiti visuomenės atstovai ir teikti pasiūlymus jaunimo politikai gerinti.

30. Savivaldybės administracija SJRT posėdžiams suteikia patalpas.

**V SKYRIUS**

**BAIGIAMOSIOS NUOSTATOS**

31. SJRT posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

32. SJRT nuostatai tvirtinami, keičiami ar pripažįstami negaliojančiais Savivaldybės tarybos sprendimu Savivaldybės tarybos veiklos reglamento nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| **JAUNIMO REIKALŲ KOORDINATORIUS**  **AIŠKINAMASIS RAŠTAS**  **PRIE PLUNGĖS RAJONO SAVIVALDYBĖS TARYBOS SPRENDIMO PROJEKTO**  **„DĖL PLUNGĖS RAJONO SAVIVALDYBĖS JAUNIMO REIKALŲ TARYBOS NUOSTATŲ PATVIRTINIMO“**  2023 m. balandžio 28 d.  Plungė |

**1. Parengto sprendimo projekto tikslai, uždaviniai.** Patvirtinus šį Plungės rajono savivaldybės tarybos sprendimą bus aiškiai apibrėžti jaunimo politikos formavimo ir įgyvendinimo patariamosios institucijos – SJRT – kompetencija, tikslai, apibrėžtos SJRT nario funkcijos.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Pripažinti netekusiu galios Plungės rajono savivaldybės tarybos 2019 m. gegužės 30 d. sprendimą Nr. T1-119 „Dėl Plungės rajono savivaldybės Jaunimo reikalų tarybos nuostatų patvirtinimo“.

**3. Kodėl būtina priimti sprendimą, kokių pozityvių rezultatų laukiama.** Skatinti 14–29 metų jaunimo įsitraukimą į Plungės rajono jaunimo politikos formavimą. Priėmus šį teisės aktą, bus užtvirtintas sklandesnis SJRT darbas ir efektyvesnis jaunimo interesų atstovavimas vietos savivaldos lygmeniu.

**4. Lėšų poreikis ir finansavimo šaltiniai.** Papildomų lėšų nereikės.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Patvirtinus šį Plungės rajono savivaldybės tarybos sprendimą bus galimybė pasitvirtinti SJRT, kurią sudaro Savivaldybės tarybos atstovai, mero deleguoti atstovai, Savivaldybės administracijos darbuotojai ir jaunimo atstovai.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Paruoštas naujos redakcijos sprendimo projektas, projekto lyginamasis variantas neteikiamas.

**7. Sprendimo projekto antikorupcinis vertinimas.** Korupcijos pasireiškimui tikimybės nėra. Vadovaujantis Lietuvos Respublikos korupcijos prevencijos įstatymo 8 straipsnio 1 dalies nuostatomis, sprendimo projekto antikorupcinis vertinimas neatliekamas, nes sprendime nenumatoma reguliuoti visuomeninius santykius, numatytus šio įstatymo 8 straipsnio 1 dalyje.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės Jaunimo reikalų tarybos atstovų iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Plungės rajono savivaldybės administracijos jaunimo reikalų koordinatoriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Įtakos neturės* | *nenumatomas* |
| *Finansams* | *Įtakos neturės* | *nenumatomas* |
| *Socialinei aplinkai* | *Įtakos neturės* | *nenumatomas* |
| *Viešajam administravimui* | *Bus tiksliau apibrėžtos Jaunimo reikalų tarybos nario veikla ir funkcijos* | *nenumatomas* |
| *Teisinei sistemai* | *Įtakos neturės* | *nenumatomas* |
| *Kriminogeninei situacijai* | *Įtakos neturės* | *nenumatomas* |
| *Aplinkai* | *Įtakos neturės* | *nenumatomas* |
| *Administracinei naštai* | *Įtakos neturės* | *nenumatomas* |
| *Regiono plėtrai* | *Įtakos neturės* | *nenumatomas* |
| *Kitoms sritims, asmenims ar jų grupėms* | *Tinkamiau atstovaujami jaunimo interesai* | *nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja jaunimo reikalų koordinatorė Jurga Venckuvienė